Id-Deċiżjoni tal-Kunsill
ta' l-20 ta' Ġunju 1994
li tistabbilixxi l-kondizzjonijiet speċifiċi tas-suq pubbliku biex jitqiegħdu fuq is-suq ċerti tipi ta' bajd
(94/371/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra l-proposta tal-Kummissjoni,
Wara li kkunsidra d-Direttiva tal-Kunsill 92/118/KEE tas-17 ta' Diċembru 1992 li tistabbilixxi l-ħtiġijiet għas-saħħa ta' l-annimali u s-saħħa pubblika li jirregolaw il-kummerċ fil-, u l-importi lejn, il-Komunità, tal-prodotti li mhumiex suġġetti għal dawk il-ħtiġijiet imniżżla fir-regoli speċifiċi tal-Komunità msemmija f'Anness A (I) tad-Direttiva 89/662/KEE u, dwar il-patoġeni, tad-Direttiva 90/425/KEE [1], u b'mod partikolari Anness II, Kapitolu 2, l-ewwel inċiż,
Billi d-dispożizzjonijiet ġenerali applikabbli għall-kummerċ fil-Komunità huma diġa' mniżżla fil-Kapitolu II tad-Direttiva 92/118/KEE; billi, iżda, hemm bżonn jiġu stabbiliti l-kondizzjonijiet speċifiċi tas-saħħa pubblika biex bajd jitqiegħdu fis-suq skond Anness II, il-Kapitolu 2 tad-Direttiva msemmija fuq; billi għandha tingħata prijorità lill-bajd tat-tiġieġ maħsuba għall-konsum dirett tal-bniedem u li mhumiex użati għall-produzzjoni tal-prodotti tal-bajd skond id-Direttiva tal-Kunsill 89/437/KEE tal-20 ta' Ġunju 1989 dwar il-problemi ta' l-iġjene u tas-saħħa li jaffettwaw il-produzzjoni u t-tqegħid fis-suq tal-prodotti talbajd [2];
Billi huwa xieraq li l-kondizzjonijiet jikkunsidraw id-dispożizzjonijiet tar-Regolament tal-Kunsill (KEE) Nru 1970/90 tas-26 ta' Ġunju 1990 dwar ċerti standards tal-promozzjoni tal-bajd [3], u tar-Regolament tal-Kummissjoni (KEE) Nru 1274/91 tal-15 ta' Mejju 1991 li jintroduċi r-regoli dettaljati għall-implimentazzjoni tar-Regolament (KEE) Nru 1907/90 dwar ċerti standards tal-promozzjoni tal-bajd [4];
Billi l-Kumitat Permanenti tal-Veterinarji ma tax opinjoni favorevoli,
ADOTTA DIN ID-DEĊIŻJONI:
Artikolu 1
1. Għall-finijiet ta' din id-Deċiżjoni, id-definizzjonijiet mogħtija fir-Regolament (KEE) Nru 1907/90 u fir-Regolament (KEE) Nru 1274/91 għandhom jgħoddu.
2. Iżda, għall-finijiet ta' din id-Deċiżjoni l-bajd ifissru l-bajd tat-tiġieġ maħsuba għall-konsum tal-bniedem tat-tipi li ġejjin:
- Grad "A",
- tipi mhux iffriżati u mhux priservati tal-Grad "B",
- bajd bla grad.
3. Mingħajr preġudizzju għal Artikolu 5, din id-Deċiżjoni ma tgħoddx jekk il-bajd huma maħsuba għall-użu tal-produzzjoni tal-prodotti tal-bajd jew konsenjati lill-impriżi tal-industrija tal-ikel approvati skond id-Direttiva 89/437/KEE, sakemm il-pakketti li qegħdin fihom huma mmarkati kjarament biex juru din id-destinazzjoni.
Artikolu 2
Fil-post tal-produttur u sakemm isir il-bejgħ lill-konsumatur, il-bajd għandhom jinżammu nexfin, mhux fix-xemx dirett u għandhom jinħażnu u jkunu trasportati f'temperatura preferibbilment stabbli.
Artikolu 3
1. Minkejja l-limiti ta' żmien tal-ġbir u ta' l-ippakkjar stabbiliti fl-Artikolu 1 tar-Regolament (KEE) Nru 1274/91, il-bajd iridu jitwasslu għand il-konsumatur f'limitu massimu ta' żmien ta' 21 ġurnata minn meta tbiedu.
2. Il-bejgħ bil-perjodu rispettiv għandu jaqbel mad-data tad-durabilità minima b'sebat ijiem imnaqqsa.
3. L-Istati Membri li, fid-data tan-notifika ta' din id-Deċiżjoni japplikaw fit-territorju tagħhom b'mod partikolari:
(a) it-temperatura għall-faċilitajiet tal-ħażna tal-bajd u għat-trasport minn ħażna waħda għal oħra;
jew
(b) it-tikkettjar għall-utent biex ikun avżat bir-regoli ta' l-iġjene li għandhom jitħarsu,
jistgħu jżommu dawn il-ħtiġijiet skond il-konformità mad-dispożizzjonijiet ġenerali tat-Trattat.
Id-dettalji msemmija fil-punt (b) iridu jitwaħħlu mal-bejgħ lill-konsumtur, għajr fil-każijiet fejn jitqiegħdu fuq l-ippakkjar miċ-ċentru ta' l-ippakkjar.
Artikolu 4
Rigward it-transazzjonijiet mogħtija f'Artikolu 2(3) tar-Regolament (KEE) Nru 1907/90, id-data tad-durabilità minima mogħtija f'Artikolu 3(2) ta' din id-Deċiżjoni trid tkun indikata fiċ-ċar bi:
(i) avviż fuq il-post tal-bejgħ jew il-vettura li turi fiċ-ċar il-best before date;
jew
(ii) nota stampata minn qabel fuq il-pakkett jew mogħtija mal-bajd lill-konsumatur fil-mument tax-xiri.
Artikolu 5
Il-bajd biss li huma ppakkjati f'pakketti żgħar jew kbar, skond il-ħtiġijiet tar-Regolament (KEE) Nru 1907/90 u (KEE) Nru 1274/91, jew il-prodotti tal-bajd skond id-Direttiva 89/437/KEE jistgħu jintużaw fil-kċejjen tal-ikel inklużi r-ristoranti u għall-preparament mhux fuq skala industrijali tal-prodotti tal-bajd jew il-prodotti li fihom il-bajd.
Artikolu 6
L-Istati Membri għandhom jieħdu l-miżuri meħtieġa biex jiżguraw il-konformità mar-regoli mogħtija f'din id-Deċiżjoni, b'mod partikolari dawk imsemmija f'Artikolu 3(1).
Jekk ikun hemm xi diffikultà, id-dispożizzjonijiet rilevanti tad-Direttiva 89/662/KEE għandhom jgħoddu.
Artikolu 7
Din id-Deċiżjoni għandha tkun riveduta qabel it-30 ta' Ġunju 1996, wara li tingħata opinjoni mill-Kumitat Xjentifiku tal-Veterinarji dwar il-koppji taż-żmien/temperatura li għandhom ikunu rispettati għad-depożitu u t-trasport skond Artikolu 18 tad-Direttiva 92/118/KEE.
Artikolu 8
Din id-Deċiżjoni għandha tgħodd l-aktar tard fl-1 ta' Jannar 1995.
Artikolu 9
Din id-Deċiżjoni hija indirizzata lill-Istati Membri.
Magħmula fil-Lussemburgu, fl-20 ta' Ġunju 1994.